ລັດຖະບານ​ລາວ ​ຊໍາລະ​ໜີ້​ ໃຫ້​​ບໍລິສັດ ​ເອກ​ກະ​ຊົນ ດ້ວຍ​ການ​ອອກ​ພັນ​ທະ​ບັດ​ລັດຖະບານ
ລັດຖະບານ​ລາວ​ຊໍາ​ລະ​ໜີ້​ ໃຫ້​ກັບ​ບັນດາ​ບໍລິສັດ​ເອກ​ກະ​ຊົນພາຍ​ໃນ​ລາວ ດ້ວຍ​ການ​ອອກ​ພັນ​ທະ​ບັດ​ລັດຖະບານ ​ເພື່ອ​ຊ່ວຍ​ອ່ວຍໜີ້​ບັນດາ​ບໍລິສັດ​ເອກ​ກະ​ຊົນ​.
ລັດຖະບານລາວຊຳລະໜີ້ໃຫ້ກັບບັນດາບໍລິສັດເອກກະຊົນພາຍໃນລາວ ດ້ວຍການ ອອກພັນທະບັດລັດຖະບານ ເພື່ອອ່ວຍໜີ້ທີ່ບັນດາບໍລິສັດເອກກະຊົນມີຢູ່ກັບບັນດາ ທະນາຄານໃນລາວ ໃຫ້ມາເປັນໜີ້ຂອງລັດຖະບານ ທ່ານສົມດີ ດວງດີ ຮອງນາຍົກລັດຖະມົນຕີ ແລະລັດຖະມົນຕີວ່າການກະຊວງການ ເງິນ ຖະແຫຼງຢືນຢັນວ່າ ໃນແຜນການງົບປະມານປະຈຳປີ 2018 ລັດຖະບານລາວ ໄດ້ຈັດສັນງົບປະມານ ສຳລັບກາຊຳລະໜີ້ໃຫ້ບັນດາບໍລິສັດເອກກະຊົນ ທີ່ລົງທຶນໃຫ້ ກ່ອນໃນບັນດາໂຄງການພັດທະນາຕ່າງໆ ຂອງລັດຈຳນວນທັງໝົດ 1,831 ໂຄງການ ຊຶ່ງໃນຊ່ວງ 5 ເດືອນຕົ້ນປີ 2018 ນີ້ ກໍໄດ້ຊຳລະໜີ້ໄປແລ້ວ 529 ກວ່າຕື້ກີບ ແລະຍັງ ເຫຼືອທີ່ຈະຕ້ອງຊຳລະຄືນອີກ 6,513 ຕື້ກີບ ແຕ່ຢ່າງໃດກໍຕາມ ເນື່ອງຈາກລັດຖະບານລາວ ມີງົບປະມານຢ່າງຈຳກັດຈຶ່ງຕ້ອງມີການ ປັບປ່ຽນວິທີການຊຳລະໜີ້ດັ່ງກ່າວດ້ວຍການອອກພັນທະບັດລັດຖະບານ ເພື່ອອ່ວຍໜີ້ ທີ່ບັນດາບໍລິສັດເອກກະຊົນມີຢູ່ກັບບັນດາທະນາຄານຕ່າງໆໃນລາວ ໃຫ້ມາເປັນໜີ້ຂອງລັດຖະບານແທນ ໃນມູນຄ່າ 3,250 ຕື້ກີບ ຊຶ່ງຈະຕ້ອງຜ່ານການຮັບຮອງຈາກກອງປະ ຊຸມສະໄໝສາມັນຄັ້ງທີ 5 ຂອງສະພາແຫ່ງຊາດ ທີ່ດຳເນີນກອງປະຊຸມລະຫວ່າງວັນທີ 5 ຫາ 28 ມິຖຸນາ 2018 ນີ້ຢ່າງເປັນທາງການເສຍກ່ອນ ຈຶ່ງຈະຈັດຕັ້ງປະຕິບັດໃນພາກໂຕ ຈິງໄດ້ຕໍ່ໄປ ດັ່ງທີ່ທ່ານສົມດີ ໄດ້ໃຫ້ການຢືນຢັນວ່າ ທ່ານສົມດີຢືນຢັນດ້ວຍວ່າ ການອ່ວຍໜີ້ໃຫ້ກັບບໍລິສັດເອກກະຊົນດັ່ງກ່າວນີ້ ບໍ່ຮວມ ເຖິງໂຄງການນອກແຜນການຂອງລັດຖະບານແຕ່ຢ່າງໃດ ທັງນີ້ໂດຍຕາມລາຍງານ ຂອງອົງການກວດກາແຫ່ງລັດ ລະບຸວ່າໄດ້ກວດພົບໂຄງການນອກແຜນຂອງລັດຖະ ບານຈຳນວນ 285 ໂຄງການ ມີມູນຄ່າ 4,483 ກວ່າຕື້ກີບທີ່ຈັດຕັ້ງປະຕິບັດບໍ່ເປັນ ໄປຕາມລະບຽບກົດໝາຍດ້ານງົບປະມານ ແລະບໍ່ຜ່ານການຮັບຮອງຂອງສະພາແຫ່ງ ຊາດໃນປີ 2017 ທີ່ຜ່ານມາແຕ່ຢ່າງໃດ ທາງດ້ານຄະນະກວດກາສູນກາງພັກປະຊາຊົນປະຕິວັດລາວ ລາຍງານວ່າການກວດ ກາພາຍໃນພັກໃນປີ 2017 ກວດພົບການທຸຈະລິດ 146 ກໍລະນີເຮັດໃຫ້ເກີດການເສຍ ຫາຍ 593 ຕື້ກີບ ກັບ 5 ລ້ານກວ່າບາດ 4 67 ລ້ານໂດລາສະຫະລັດ ແລະ 20 ລ້ານ ກວ່າດົງ ມີຜູ້ຕ້ອງຫາ 994 ຄົນ ໃນນີ້ເປັນພະນັກ ງານລັດ 908 ຄົນ ນັກທຸລະກິດ 86 ຄົນ ໂດຍໄດ້ລົງໂທດທາງວິໄນແລ້ວ 414 ຄົນ ແລະ 14 ຄົນຖືກສານຕັດສິນໃຫ້ຂັງຄຸກ ທັງນີ້ໃນຊ່ວງ 10 ປີທີ່ຜ່ານມາ ສູນກາງພັກ ໄດ້ລົງໂທດຕໍ່ການຈັດຕັ້ງ ແລະສະມາຊິກພັກ ທີ່ມີການລະເມີດກົດລະບຽບຂອງພັກ ດ້ວຍການຍຸບການຈັດຕັ້ງ ໃນ 4 ຮາກຖານ ແລະມີສະມາຊິກພັກຖືກວິໄນ 2,723 ຄົນ ປົດອອກຈາກພັກ 1,440 ຄົນ ແລະໃຫ້ອອກຈາກຕຳ ແໜ່ງໃນວົງການລັດຖະບານ 960 ຄົນ ທີ່ກະທຳການລະເມີດລະບຽບກົດໝາຍ ແລະກໍ່ ຄວາມເສຍຫາຍໃຫ້ລັດຫຼາຍກວ່າ 5,113 ຕື້ກີບ ສ່ວນອົງການເພື່ອຄວາມໂປ່ງໃສສາກົນ ຫຼື (Transparency International) ສະເໜີລາຍງານສະພາບການສໍ້ລາດບັງຫຼວງໃນປີ 2017 ໂດຍຈັດໃຫ້ລາວຢູ່ອັນດັບທີ 135 ຈາກ 180 ປະເທດທົ່ວໂລກ ໂດຍນັກລົງທຶນຕ່າງຊາດ ມີຄວາມເຊື່ອໝັ້ນຕໍ່ຄວາມໂປ່ງ ໃສ ໃນການບໍລິຫານງານຂອງລັດຖະບານລາວ ໃນລະດັບ 29 ຈາກ 100 ຄະແນນຊຶ່ງ ລົດລົງຈາກ 30 ຄະແນນໃນປີ 2016 ໝາຍຄວາມວ່າ ມາດຕະການປາບປາມ ການສໍ້ ລາດບັງຫຼວງໃນລາວ ມີປະສິດທິພາບຕໍ່າລົງ ທັງນີ້ທະນາຄານພັດທະນາເອເຊຍ (ADB) ປະເມີນວ່າ ການທຸຈະລິດໃນລາວເຮັດໃຫ້ເກີດການເສຍຫາຍໄປຫຼາຍກວ່າ 690 ລ້ານໂດລາ ໂດຍເກີດຈາກການທຸດຈະລິດຂອງພະນັກງານລັດໃນ 734 ໂຄງ ການ ໃນຊ່ວງປີ 2013 ຫາ 2017 ທີ່ຜ່ານມາ